  Майя Бывальцева 21-тӥ даурын удмурт литератураез азинтон амалъёс сярысь вераськизы Ижкарын котырес ӝӧк сьӧрын. Йӧскалык прозалэн но кылбуретлэн туннэез но ӵуказеез пумысен пӧртэм малпанъёс чузъяськизы. Ужрад ортчиз 20-тӥ оштолэзе Удмуртиысь Кун Кенешын. Кызьы вераз пумиськонэз нуись Энвиль Касимов, парламентысь йӧскалык политикая, мерлык кышкыттэмлыкъя, регламентъя но ужез радъянъя ялан ужась ӧрилэн кивалтӥсез, Удмуртилэн лулчеберетъя картаез тунсыко но пӧртэмлыко, но со дыре ик туж люкиськемын. Соин ик литературая пӧртэм «шормуӵъёсты», озьы ик соосты, лыдӟисьёсты но тӧрлыкъёсты герӟась амалъёс шедьтыны кулэ. «Литература адямиез возьматэ. Асьмеос пумиськимы лэчыт юанъёслы валэктонъёс шедьтон понна но — кызьы ми возьматӥськомы адямилэсь улонзэ. Литературатэк улыны уг луы. Со история сямен ик вал, вань но луоз. Татчы люкаськизы лулчеберетлэн со ӧраз улӥсь ӧнерчиос. Возьмасько тунсыко вераськонэз но ужпумъя пӧртэм малпанъёсты», — вераз Историяя, кылъя но литературая Удмурт институтлэн кивалтӥсез, Удмуртиысь Калыкъёслэн ассамблеязылэн тӧроез Алексей Загребин. Удмурт литератураын пӧртэм ласянь но кужмогес азинске кылбурет, лыдъя Историяя, кылъя но литературая Удмурт институтысь ӧнерчи Алексей Арзамазов. Солэн верамезъя, отын пӧртэм арлыдъем гожъясьёс асьсэдыз возьмато, егитъёс кык кылын ужаны тыршо. Озьы ик егит гожъясьёс пӧлын тросгес луо нылкышноос. Егитъёслы бадӟымгес саклык висъяно шуыса пусйиз Удмуртиысь гожъясьёслэн огазеяськонзылэн тӧроез Пётр Захаров но. Сотэк соос ас ужъёссэс поттыны коньдон утчано луо пырак кунгож сьӧрын но. Со тодэ вайытӥз, уноез классикъёс тросгес гожъяськизы ӵапак егит дыръязы. Удмурт кун университетысь доцент Виктор Шибанов пусйиз, али нылпи проза туж кужмо шуыса, нош егитъёс фэнтэзи ӧрын мыло-кыдогес ужало. Солэн верамезъя, сыӵе сюжетъёс пыр лыдӟисьёслэсь музейёсын но лыдӟиськонниосын тунсыкъяськонзэс ӝутыны эскероно. Озьы ик тодосчи юн оске, удмурт гожъясьёс ужъёссэс чурен-чурен берыктыны дышетскыны кулэ шуыса. Озьы соос паськыт дунне потыны но йӧскалык лулчеберетэн тросгес адямиосты тодматыны быгатозы. Солы дурбасьтӥз Историяя, кылъя но литературая Удмурт институтысь тодосъя валтӥсь ӧнерчи Василий Ванюшев. Солэн верамезъя, удмурт авторъёс ӵемысьгес тодмо йӧскалык лыдӟисьёслы гинэ, соин ик туж кулэ умой берыктэм произведениос. Котырес ӝӧклэн ужаз пыриськизы Удмуртиысь Кун Кенешысь депутатъёс, Печатья но калыке ивортодэт вӧлмытонъя агентствоысь, вылӥ дышетсконниосысь, Удмуртиысь гожъясьёслэн огазеяськонысьтызы ыстэм муртъёс, гожъясьёс, литератураез эскерисьёс, элькунысь егитъёслэн парламентсылэн ёзчиосыз, иворъёсты вӧлмытӥсьёс. Люкаськемъёс удмурт литератураез азинтонын умой амалъёсты пусйизы. Кылсярысь, ёросъёсын кылбуретъя слэмъёс ортчытъян, «Удмурт дунне» газет бордын литературая студия кылдытон. Озьы ик огкылэ вуизы, Литераторъёслэсь элькун юртсэс кылдытон сярысь малпанэз улонэ пыӵатоно Йӧскалык лыдӟиськонниез выльдон улсын. Тегъёс: Лулчеберет Ижкар Литература Удмуртия КунКенеш  